Steve Biko-hospitaal ontvang reuseskenking uit ChinaVan die toerusting wat geskenk is. Foto: ANA. Die Chinese regering het Dinsdag hoogs gespesialiseerde mediese toerusting aan die Steve Biko akademiese hospitaal in Pretoria geskenk. Aaron Motsoaledi, minister van gesondheid, het dit ontvang. “Ek wil regtig baie dankie sê vir hierdie skenking, namens die regering en die mense van Suid-Afrika. Dié soort toerusting sal altyd hoog in aanvraag wees, daar kan nooit genoeg wees daarvan nie,” het Motsoaledi gesê by die oorhandigingseremonie binne die hospitaal. Motsoaledi het gesê die toerusting sal gebruik word om dit wat die hospitaal het aan te vul en ander ouer toerusting te vervang. “Die toerusting wat ons ontvang het, was reeds in ons aankopeplan omdat ons toerusting so verouderd is. Dit is ŉ groot verligting, want nou kan daardie geld elders aangewend word.” Die toerusting sluit 24 monitors vir tekens van lewe, SynoVent E5/Neonatale-ventilators en A7-narkosewerkstasies in. Motsoaledi het ook aan die Chinese verteenwoordigers gesê dat mense dink dis ŉ skande om na staatshospitale toe te gaan. “Ek as minister kry egter my behandeling hier, dit is die beste hospitaal dié. Mense dink egter dis propaganda as ek hierheen kom,” het hy gesê. Die Chinese afvaardiging het hul minister van gesondheid ingesluit.